Jong Blitsbokke se vertonings en sukses verstomDie Blitsbok-penkoppe het Sondag weliswaar die eindstryd misgeloop, maar die brons medalje verower toe hulle Nieu-Seeland met 29-7 om die derde plek geklop het. Kenners en die media is verstom oor wat die jong span bereik het en die soort sewesrugby wat hulle opgedis het – en die eer kom Neil Powell, Marius Schoeman en hulle adjudante by die sewesakademie toe. Met die 17 wedstrydpunte wat hulle sodoende verdien het, het Suid-Afrika met hulle 126 punte voorgebly op die reekspunteleer terwyl Fidji se oorwinning hulle drie punte agter die Blitse geplaas het met nog net drie toernooie, in Singapoer, Londen en Parys, wat oorbly. Die kwarteind in die oggend teen Spanje was ŉ effense antiklimaks omdat die Europeërs, onervare maar goed afgerig, eenvoudig te min besit gehad het om self aan te val en geen raad gehad het teen die lyne wat die Bokke gehardloop het en hulle goedberekende aflaaie na die man in die gaping nie. Die Blitsbokke het met 38-5 gewen en toe teen Fidji in die halfeind te staan gekom. ŉ Mens skud net jou kop in verwondering oor die wyse waarop die Fidjiane, wat Kenia in die eindstryd met 24-12 verslaan het, geduik en gefrustreer is deur die veel ligter Blitsbokke. Op die ou end was dit twee heel haalbare doelskoppe, een teen die regoppaal, wat hier teen die einde van die wedstryd vir die Blitse tussen ŉ plek in die eindstryd en die uiteindelike derde plek gemaak het. Die volgende toernooi is op 28 en 29 April in Singapoer.